กสิกรไทยเจาะนักช้อปชาวจีน
ธนาคารกสิกรไทย จับมือ คิง เพาเวอร์ และอาลีเพย์ เปิดดิวตี้ฟรี ช้อปปิ้งออนไลน์ เจาะฐานลูกค้านักท่องเที่ยวจีนที่นิยมเที่ยวไทยเพิ่มขึ้น
27 เม.ย. 2558

ธนาคารกสิกรไทย จับมือ คิง เพาเวอร์ และอาลีเพย์ เปิดดิวตี้ฟรี ช้อปปิ้งออนไลน์ เจาะฐานลูกค้านักท่องเที่ยวจีนที่นิยมเที่ยวไทยเพิ่มขึ้น     
นายบัณฑูร ล่ำซำ ประธานกรรมการ ธนาคารกสิกรไทย เปิดเผยว่า ธนาคารกสิกรไทยลงนามความร่วมมือกับกลุ่มบริษัท คิง เพาเวอร์ และอาลีเพย์ เปิดใหบริการ ดิวตี้ฟรี ช้อปปิ้งออนไลน์ เพื่อเจาะฐานลูกค้าชาวจีนที่เดินทางมาท่องเที่ยวประเทศไทยที่สูงขึ้นทุกปี โดยนักท่องเที่ยวเลือกซื้อสินค้าดิวตี้ฟรีล่วงหน้าจากเว็บไซต์ www.kingpoweronline.com และชำระเงินด้วยบัญชีของอาลีเพย์ ซึ่งเชื่อมระบบการชำระเงินของธนาคารกสิกรไทย (เค-เพย์เม้นท์ เกตเวย์) และเมื่อเดินทางมาถึงไทยสามารถแสดงใบเสร็จอิเล็กทรอนิกส์ และติดต่อรับสินค้าได้ที่เคาน์เตอร์รับมอบสินค้าอาคารผู้โดยสารขาออก ที่อาคารผู้โดยสารขาออก ท่าอากาศยานสุวรรณภูมิ หรือท่าอากาศยานดอนเมือง เริ่มเปิดให้บริการเต็มรูปแบบตั้งแต่ พ.ค. นี้
ทั้งนี้ ความร่วมมือดังกล่าวเป็นการเพิ่มศักยภาพให้บริการผ่านระบบชำระเงินข้ามพรมแดนของธนาคาร ในการเชื่อมต่อธุรกิจสินค้าออนไลน์ไปสู่การค้าขายในตลาดโลก และเพิ่มโอกาสให้แก่ผู้ประกอบการไทยในการขายสินค้าและบริการแก่ลูกค้าชาวจีนผ่านช่องทางอินเทอร์เน็ต ซึ่งธุรกิจอีคอมเมิร์ซในจีนเติบโตถึง 21.3% ในปีที่แล้ว และยังมีจุดแข็งเรื่องการชำระเงินผ่านอาลีเพย์ ซึ่งเป็นผู้ให้บริการชำระเงินออนไลน์ที่ใหญ่ที่สุดในจีนด้วยจำนวนผู้ลงทะเบียนใช้งานกว่า 300 ล้านคน
นอกจากนี้ ยังเป็นการแสดงพลังของภาคเอกชนที่มีความพร้อมยกระดับการให้บริการ สอดรับกับนโยบายการผลักดันเศรษฐกิจดิจิทัลของรัฐบาล ซึ่งกำลังจัดทำแผนเพื่อวางโครงสร้างพื้นฐานและสิ่งแวดล้อม โดยการขับเคลื่อนเศรษฐกิจดิจิทัล จะส่งผลให้ตลาดอีคอมเมิร์ซไทยขยายตัวอย่างรวดเร็ว โดยคาดว่า ในปี 2558 จำนวนผู้ค้าออนไลน์จะเติบโต 30% ไปอยู่ที่ 1 ล้านราย และเป็นส่วนสำคัญในการสนับสนุนการค้าระหว่างประเทศให้ขยายตัว
ในปี 2558 ธนาคารกสิกรไทยตั้งเป้าหมายมียอดธุรกรรมผ่านระบบ เค-เพย์เม้นท์ เกตเวย์ เติบโต 22% หรือมีมูลค่าประมาณ 8 หมื่นล้านบาท  จากปี 2557 ธนาคารมียอดธุรกรรมมูลค่า 6.6 หมื่นล้านบาท มีส่วนแบ่งตลาดเป็นอันดับหนึ่งในไทย 
นายต้าหย่ง จาง รองประธานของอาลีเพย์ประจำภูมิภาคเอเชียตะวันออกเฉียงใต้ กล่าวว่า แต่ละปีชาวจีนเดินทางมาเที่ยวประเทศไทยมากกว่า 5 ล้านคน เชื่อว่า ความร่วมมือระหว่าง 3 องค์กรในครั้งนี้ ซึ่งเพิ่มความสะดวกรวดเร็วในการชำระเงิน ไม่ว่าจะเป็นค่าห้องพัก ตั๋วเครื่องบิน และสินค้าบริการอื่นๆ จะดึงดูดคนจีนท่องเที่ยวในประเทศไทยมากขึ้น รวมทั้งคนจีนที่ไม่ได้มาเที่ยวไทยก็สามารถสั่งซื้อสินค้าทางอินเทอร์เน็ต ชำระเงิน และฝากเพื่อนที่มาเที่ยวไทยรับสินค้าแทนได้
นายวิชัย  ศรีวัฒนประภา ประธานกรรมการ  กลุ่มบริษัท คิง เพาเวอร์ กล่าวว่า ลูกค้าชาวจีนถือเป็นกลุ่มลูกค้าหลักของคิง เพาเวอร์ โดยในปีที่แล้ว มีส่วนแบ่งการตลาดประมาณ 54% ของลูกค้าทั้งหมด และมีแนวโน้มขยายตัวมากขึ้น จากอัตราคนจีนเดินทางท่องเที่ยวต่างประเทศก้าวกระโดด จากปี 2553 อยู่ที่ 50 ล้านคน และคาดว่า ปีนี้จะอยู่ที่ประมาณ 140 ล้านคน โดยในจำนวนนี้คาดการณ์ว่าจะเดินทางมาท่องเที่ยวไทย 6-8 ล้านคน เพิ่มจากปีที่แล้วประมาณ 50%
"กำลังซื้อนักท่องเที่ยวจีนค่อนข้างสูง ประกอบกับพฤติกรรมคนจีนที่นิยมซื้อสินค้าทางอินเทอร์เน็ตมากขึ้น คิง เพาเวอร์จึงเพิ่มช่องทางจัดจำหน่ายสินค้าผ่านระบบอีคอมเมิร์ซมากขึ้นเพื่อเพิ่มความสะดวกสบาย โดยก่อนหน้านี้ได้เปิดจำหน่ายสินค้าผ่านเว็บไซต์ Tmall ของจีน โดยหักบัญชีอาลีเพย์ รวมทั้งความร่วมมือในครั้งนี้เป็นรูปแบบพรีออเดอร์ที่ลูกค้าจะได้รับสินค้าเมื่อเดินทางกลับ และหากเป็นสินค้าไทยจะจัดส่งให้ถึงบ้านถึงในและต่างประเทศ" นายวิชัย กล่าว